ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2203/98

υποβολή: Honório Novo (GUE/NGL) προς την Επιτροπή

(10 Ιουλίου 1998)

Θέμα: Ταχεία τροχιοδρομική γραμμή του Πόρτο - Διαγωνισμός ανάθεσης έργου

Έχω ενώπιόν μου τις απαντήσεις της Επιτροπής στις γραπτές μου ερωτήσεις Ρ-0591 και Ρ-1659 για τις οποίες την ευχαριστώ. Σημείωσα ότι η Επιτροπή πρόκειται να αποφασίσει "σχετικά με τη σκοπιμότητα έναρξης της διαδικασίας που προβλέπεται από το άρθρο 169 της Συνθήκης" κατόπιν της συνεδριάσεώς της με τις τοπικές αρχές, την οποία έχει προγραμματίσει για τις 15 Ιουνίου 1998. Σημείωσα, επίσης, ότι το πρόγραμμα θα χρηματοδοτηθεί από την ΕυρωπαϊκήΤράπεζα Επενδύσεων. Δεν δύναται, ωστόσο, να λησμονεί η Επιτροπή ότι το σχέδιο αυτό πρόκειται να λάβει επίσης σημαντική χρηματοδότηση στο πλαίσιο του ισχύοντος Κοινοτικού Πλαισίου Στήριξης.

Ούτως εχόντων των πραγμάτων και έχοντας υπόψη ότι υπάρχουν πολλές πιθανότητες η καταγγελία να καταλήξει στο αρχείο, ζητώ από την Επιτροπή αυτή τουλάχιστον τη φορά να μου απαντήσει στο ερώτημα που έχω θέσει και το οποίο μέχρι τώρα παραμένει αναπάντητο: Είναι διατεθειμένη η Επιτροπή να καταβάλει το πρόσθετο κόστος της καθυστέρησης - άνω του πενταμήνου - που υπέστη το έργο λόγω της απόφασης διακοπής της διαδικασίας ανάθεσης του έργου; Με ποιά συγκεκριμένα χρηματοδοτικά και διοικητικά μέτρα προτίθεται η Επιτροπή να συνεργασθεί για να αντισταθμίσει τις συνέπειες των καθυστερήσεων;

Απάντηση του κ. Monti εξ ονόματος της Επιτροπής

(3 Σεπτεμβρίου 1998)

Η Επιτροπή κατανοεί τα προβλήματα που δημιουργήθηκαν μετά την διακοπή της διαδικασίας ανάθεσης του έργου για την τρίτη φάση του μετρό του Πόρτο. Ωστόσο, θα πρέπει να επισημανθεί ότι πρόκειται για σημαντικό και πολύπλοκο θέμα που απαιτεί λεπτομερή ανάλυση και ότι η Επιτροπή δεν θα εκπλήρωνε τις υποχρεώσεις της εάν δεν αντιδρούσε σε μία πιθανή παραβίαση των σχετικών κοινοτικών κανόνων.

Όπως γνωρίζει το Αξιότιμο Μέλος, σύμφωνα με το άρθρο 155 της συνθήκης ΕΚ, η Επιτροπή μεριμνά για την εφαρμογή των διατάξεων της συνθήκης και των μέτρων που λαμβάνονται από τα κοινοτικά όργανα σύμφωνα με αυτή. Στο πλαίσιο αυτό, η Επιτροπή δύναται να κινήσει τη διαδικασία παράβασης που προβλέπεται στο άρθρο 169 της συνθήκης ΕΚ. Επιπλέον, η Επιτροπή έχει ιδιαίτερη υποχρέωση να παρέμβει σε μία υπόθεση όπως αυτή, στο πλαίσιο της οποίας όχι μόνο υποβλήθηκε καταγγελία για τη διαδικασία ανάθεσης, αλλά προβλέπεται επίσης κοινοτική χρηματοδότηση.

Μετά τις πληροφορίες που λήφθηκαν κατά τη διμερή συνεδρίαση που οργανώθηκε στην Πορτογαλία στις 16 Ιουνίου 1998, κατά τη διάρκεια της οποίας συζητήθηκε η υπόθεση αυτή με τις πορτογαλικές αρχές, η Επιτροπή διαπίστωσε ότι δεν υπήρχε παράβαση του κοινοτικού δικαίου και αποφάσισε να κλείσει την υπόθεση.
ΓΡΑΠΤΗ ΕΡΩΤΗΣΗ E-1846/98

υποβολή: Hadar Cars (ELDR) προς την Επιτροπή

(12 Ιουνίου 1998)

Θέμα: Το χρώμα των φανών προειδοποίησης στα οχήματα άμεσης επέμβασης

Πριν από τον Δεύτερο Παγκόσμιο Πόλεμο τα φώτα προειδοποίησης στα οχήματα άμεσης επέμβασης σε όλες τις χώρες ήσαν κόκκινα. Κατά τη διάρκεια του πολέμου το χρώμα άλλαξε σε μπλέ ώστε να καταστούν τα συγκεκριμένα οχήματα πιό δύσκολα ορατά από τα εχθρικά αεροπλάνα. Σύμφωνα με ορισμένες πηγές, το μπλέ φως δεν είναι ιδιαίτερα ευδιάκριτο και όλοι οι οδηγοί γνωρίζουν ότι τα οχήματα επέμβασης δύσκολα φαίνονται κατά τη διάρκεια της ημέρας. Αντίθετα, το κόκκινο χρώμα φαίνεται πολύ εύκολα και με τον τρόπο αυτό θα μπορούσαν να αποφευχθούν πολλά οδικά ατυχήματα εάν τα οχήματα άμεσης επέμβασης γίνονταν πιό ευδιάκριτα.

Ποιές δυνατότητες υφίστανται για την αλλαγή του χρώματος στα φώτα προειδοποίησης σε κόκκινο;

Απάντηση του κ. Kinnock εξ ονόματος της Επιτροπής

(31 Ιουλίου 1998)

Το χρώμα των φώτων προειδοποίησης στα οχήματα άμεσης επέμβασης καλύπτεται από τη Σύμβαση της Βιέννης για την οδική κυκλοφορία του 1968. Το άρθρο 14 της εν λόγω Σύμβασης ορίζει ότι για τη διεθνή κυκλοφορία τα μπλε φώτα επιτρέπεται να χρησιμοποιούνται από τα "οχήματα προτεραιότητας", ενώ τα πορτοκαλί φώτα επιτρέπεται να χρησιμοποιούνται από οχήματα που εκτελούν ειδικές λειτουργίες. Το εν λόγω άρθρο ορίζει επίσης ότι τα φώτα προειδοποίησης άλλων χρωμάτων είναι δυνατόν να επιτραπούν από την εθνική νομοθεσία για χρήση εντός του εθνικού εδάφους. Ως εκ τούτου, τα κράτη μέλη είναι ελεύθερα να χρησιμοποιούν οιοδήποτε χρώμα επιλέγουν, συμπεριλαμβανομένου του κόκκινου, για τα φώτα προειδοποίησης των οχημάτων άμεσης επέμβασης τα οποία κινούνται μόνον εντός των εθνικών τους συνόρων.

Όσο για τη δυνατότητα αλλαγής του διεθνούς καθεστώτος, τούτο θα απαιτούσε, ένα από τα συμβαλλόμενα μέρη ή μια από τις οργανώσεις παρατηρητών της Σύμβασης της Βιέννης να υποβάλει πρόταση, η οποία κατόπιν θα συζητηθεί και θα ψηφισθεί από τα συμβαλλόμενα μέρη. Η Κοινότητα δεν είναι συμβαλλόμενο μέρος και η Επιτροπή δεν είναι συνεπώς σε θέση να προτείνει εισαγωγή της εν λόγω αλλαγής.
ΓΡΑΠΤΗ ΕΡΩΤΗΣΗ E-1348/98

υποβολή: Eolo Parodi (PPE) και Guido Viceconte (PPE) προς την Επιτροπή

(29 Απριλίου 1998)

Θέμα: Κατάρτιση και επαγγελματική πιστοποίηση του τεχνικού προσωπικού υποστήριξης πτήσεων

Παρά το γεγονός ότι από ετών έχει τεθεί σε εφαρμογή μία σταδιακή διαδικασία "απορρύθμισης" του ευρωπαϊκού αεροπορικού τομέα, δεν υφίσταται ακόμη σήμερα καμία κοινοτική ρύθμιση - και, σε ορισμένες περιπτώσεις, ούτε εθνική - σχετικά με το δίπλωμα ή τις επαγγελματικές πιστοποιήσεις "έναντι όλων" (erga omnes) για το τεχνικό προσωπικό υποστήριξης πτήσεων.

Κατ' αναλογία με τα όσα ήδη συμβαίνουν για τις υπόλοιπες επαγγελματικές συνιστώσες της Α.V. και της Τ.Α., δηλ. του ιπτάμενου προσωπικού και του προσωπικού της Μετερεωλογικής Υπηρεσίας, είναι πλέον απαραίτητο - ακόμη και για λόγους ασφάλειας - να θεσπιστούν ευρωπαϊκοί κανόνες που να ρυθμίζουν και να εναρμονίζουν τον υπό εξέταση τομέα.

Έχοντας υπόψη τα προαναφερθέντα, θα μπορούσε άραγε η Επιτροπή να υποδείξει εάν και πότε σκοπεύει να θεσπίσει σχετικές κοινοτικές νομοθετικές διατάξεις;

Απάντηση του κ.Kinnock εξ ονόματος της Επιτροπής

(11 Ιουνίου 1998)

Η Επιτροπή συμφωνεί ότι είναι ουσιαστικό για την εν γένει ασφάλεια στις αερομεταφορές να προσλαμβάνονται καλά εκπαιδευμένοι ελεγκτές εναρίου κυκλοφορίας.

Υπάρχουν πολλοί τρόποι για να διασφαλισθεί ότι επιτυγχάνεται το αναγκαίο επίπεδο εκπαίδευσης. Τα κράτη μέλη, αναλόγως των παραδόσεών τους, εφαρμόζουν διάφορα μέσα, τα οποία κυμαίνονται από τις εγχώριες απαιτήσεις που αποτελούν μέρος της εσωτερικής ευθύνης διαχείρισης των φορέων παροχής υπηρεσιών εναρίου κυκλοφορίας έως τα πλήρη συστήματα έκδοσης αδείας από κυβερνητικούς φορείς ρύθμισης της ασφάλειας.

Αυτή η διαφοροποιημένη αντιμετώπιση δεν έχει οδηγήσει σε συγκεκριμένα δυσμενή αποτελέσματα στην ασφάλεια ή τη διαλειτουργικότητα των εθνικών συστημάτων εναρίου κυκλοφορίας στην Κοινότητα.

Επομένως, παρά τα πιθανά πλεονεκτήματα που ίσως υπάρχουν σε ό,τι αφορά την ομοιογένεια και το οικονομικό όφελος εν γένει, η Επιτροπή δεν κρίνει ότι προέχει να θεσπίσει εναρμονισμένο κοινοτικό σχέδιο για την πρόσληψη και την εκπαίδευση των ελεγκτών εναρίου κυκλοφορίας.
ΓΡΑΠΤΗ ΕΡΩΤΗΣΗ E-0901/98

υποβολή: Bryan Cassidy (PPE) προς την Επιτροπή

(26 Μαρτίου 1998)

Θέμα: Η γέφυρα στην πόλη Πουλ του Ηνωμένου Βασιλείου

Η Επιτροπή ασφαλώς γνωρίζει τη σημασία της θαλάσσιας σύνδεσης στη Μάγχη μεταξύ του Πουλ στο Ηνωμένο Βασίλειο και του Χερβούργου στη Γαλλία. Εξυπηρετεί ως σημαντική θαλάσσια οδός τόσο για τη μεταφορά εμπορευμάτων όσο και για τουριστικές γραμμές που διασχίζουν τη Μάγχη. Η γραμμή Πουλ-Χερβούργο είναι γραμμή ευρωπαϊκής σπουδαιότητας.

Εντούτοις, η πρόσβαση στο λιμάνι του Πουλ παρουσιάζει προβλήματα δεδομένου ότι τα οχήματα που κατευθύνονται προς ή φεύγουν από το λιμάνι υποχρεώνονται να περάσουν από μία απηρχαιωμένη γέφυρα η οποία πρέπει να κλείνει κάθε τόσο για να περνούν από κάτω σκάφη αναψυχής.

Κατά το παρελθόν, ορισμένα στελέχη της Επιτροπής είχαν καταδείξει ότι θα συμφωνούσαν όσον αφορά την έγκριση κοινοτικής χρηματοδότησης για την αντικατάσταση της γέφυρας του Πουλ. Εξακολουθεί να είναι αυτή η άποψη της Επιτροπής;

Ποια συμβουλή θα έδινε η Επιτροπή στο δημοτικ'συμβούλιο της πόλης Πουλ ώστε να υποβληθεί με επιτυχία αίτηση για κοινοτική χρηματοδότηση για την αντιμετώπιση της δαπάνης που συνεπάγεται η αντικατάσταση της αναποτελεσματικής σήμερα γέφυρας;

Απάντηση του Κ. Kinnock εξ ονόματος της Επιτροπής

(5 Ιουνίου 1998)

Το αναφερόμενο σχέδιο δεν εμπίπτει σε κάποιο πρόγραμμα για το οποίο δίδεται ενίσχυση από το Ευρωπαϊκό Ταμείο Περιφερειακής Ανάπτυξης και τα μόνα άλλα κονδύλια της Ευρωπαϊκής Κοινότητας που διατίθενται για σχέδια μεταφορικών υποδομών αφορούν την ανάπτυξη των Διευρωπαϊκών Μεταφορικών Δικτύων (ΤΕΝ-Τ), όπως καθορίζεται στις κατευθυντήριες γραμμές της Απόφασης αριθ. 1692/96/ΕΚ(1). Με βάση αυτήν, περιορίζεται στην πράξη η χρηματοδότηση λιμανιών σε μελέτες για την ανάπτυξη λιμενικών υποδομών μάλλον παρά σε ενισχύσεις για την κατασκευή υποδομών.

Δεδομένου ότι η μελετώμενη γέφυρα στο Poole δεν βρίσκεται σε άξονες του ΤΕΝ, η αντικατάστασή της δεν μπορεί να ικανοποιήσει άλλα κριτήρια ενίσχυσης που προβλέπονται για το ΤΕΝ.

Συνιστάται στο Αξιότιμο μέλος να προωθήσει κατά προτίμηση το ζήτημα της βελτιωμένης πρόσβασης στο λιμάνι του Poole με τις εθνικές αρχές, αφού στις σημερινές συνθήκες η Κοινότητα δεν έχει τη δυνατότητα, από νομική άποψη, να προσφέρει την ενίσχυσή της.

(1) ΕΕ L 228, 9.9.1996.
ΓΡΑΠΤΗ ΕΡΩΤΗΣΗ E-0587/98

υποβολή: Maria Berger (PSE) προς την Επιτροπή

(4 Μαρτίου 1998)

Θέμα: Κατοχή όπλων από ιδιώτες

Στην οδηγία 91/477/ΕΟΚ(1) προβλέπεται ότι η Επιτροπή πρέπει να υποβάλει, εντός χρονικού διαστήματος πέντε ετών μετά την έναρξη ισχύος της, έκθεση σχετικά με την κατάσταση που θα έχει δημιουργηθεί με την εφαρμογή της εν λόγω οδηγίας και ενδεχομένως προτάσεις για την τροποποίησή της. Η εν λόγω έκθεση έπρεπε να είχε υποβληθεί έως την 1η Ιανουαρίου 1998.

Πότε θα υποβάλει η Επιτροπή την εν λόγω έκθεση στο Ευρωπαϊκό Κοινοβούλιο; Σκοπεύει, λόγω των συσσωρευομένων σχετικών παραβάσεων στα κράτη μέλη, να υποβάλει προτάσεις τροποποίησης για μια αυστηρότερη διατύπωση και εφαρμογή της εν λόγω οδηγίας;

Απάντηση του κ.Monti εξ ονόματος της Επιτροπής

(1 Ιουνίου 1998)

Η ολοκλήρωση της έκθεσης της Επιτροπής για την οδηγία 91/477/ΕΟΚ του Συμβουλίου, της 18 Ιουνίου 1991, σχετικά με τον έλεγχο της απόκτησης και της κατοχής όπλων, θα γίνει το συντομότερο δυνατόν, μόλις θα έχουν ληφθεί υπόψη τα πρόσφατα μέτρα μεταφοράς της οδηγίας στη νομοθεσία των τριών νέων κρατών μελών.

Το δεύτερο σημείο της ερώτησης ταυτίζεται με την ερώτηση Ε-201/98 του κ. Hager(2). Παρακαλώ το αξιότιμο μέλος του Κοινοβουλίου να αναφερθεί στην απάντηση της Επιτροπής στην εν λόγω ερώτηση.

(1) ΕΕ L 256, 13.9.1991, σελ. 51.

(2) βλέπε σελίδα 6.
ΓΡΑΠΤΗ ΕΡΩΤΗΣΗ E-1079/98

υποβολή: Jean-Antoine Giansily (UPE) προς την Επιτροπή

(7 Απριλίου 1998)

Θέμα: Πράσινο Βιβλίο της Επιτροπής σχετικά με την πολιτική ανταγωνισμού και τους κάθετους περιορισμούς

Το Ευρωπαϊκό Κοινοβούλιο ενέκρινε στις 18 Ιουλίου 1997 ψήφισμα επί του Πράσινου Βιβλίου της Επιτροπής με τίτλο "Η κοινοτική πολιτική ανταγωνισμού και οι κάθετοι περιορισμοί" (A-0242/97(1)).

Οι βουλευτές έχουν την εντύπωση, μετά τη διάσκεψη που διοργάνωσε η ΓΔ IV στις 6 και 7 Οκτωβρίου προκειμένου να λάβει τη γνώμη των ενδιαφερομένων κύκλων, ότι η Επιτροπή δεν διαθέτει σαφή προσανατολισμό και αντίθετα, εξακολουθεί να προβλέπει διάφορες πολύπλοκες και συγκεχυμένες παραλλαγές χωρίς επ' ουδενί να λαμβάνει υπόψη τις αντιρρήσεις που διατυπώθηκαν έναντι των επιλογών του Πράσινου Βιβλίου βασιζόμενες στους παράγοντες της αγοράς.

Θεωρεί η Επιτροπή λογικό να συνεχίσει προς την αδιέξοδη αυτή κατεύθυνση που προκάλεσε τη σχεδόν ομόφωνη αντίδραση της βιομηχανίας και των διανομέων καθώς και σοβαρές επιφυλάξεις εκ μέρους του Κοινοβουλίου, της Κοινωνικής και Οικονομικής Επιτροπής, της Επιτροπής Περιφερειών καθώς και ορισμένων εθνικών κυβερνήσεων;

(1) ΕΕ C 286, 22.9.1997, σελ. 347.
ΓΡΑΠΤΗ ΕΡΩΤΗΣΗ E-1852/98

υποβολή: Cristiana Muscardini (NI) προς την Επιτροπή

(12 Ιουνίου 1998)

Θέμα: Απειλή εξαφάνισης των ουραγκοτάγκων μετά τις δασικές πυρκαγιές που εκδηλώθηκαν στη νήσο Βόρνεο

Έχοντας υπόψη ότι, σύμφωνα με ασφαλή στοιχεία που διένειμε η WWF, έγινε γνωστό ότι οι εκ προθέσεως πυρκαγιές που μαίνονται στην Ινδονησία έχουν ήδη καταστρέψει 800.000 εκτάρια τροπικού δάσους στη νήσο Βόρνεο, θανατώνοντας χιλιάδες πρωτεύοντα θηλαστικά που κατοικούσαν στο δάσος αυτό και οδηγώντας το είδος σε σίγουρη εξαφάνιση.

Έχοντας υπόψη ότι, παρόλο που με τη βοήθεια του ανθρώπου, τα ορφανά και γεμάτα εγκαύματα μικρά τους περιθάλπονται σε ειδικό για το σκοπό αυτό κέντρο, μετά από πολύμηνη θεραπεία θα πρέπει να επανεταχθούν στο φυσικό τους ενδιαίτημα όπου για να τραφούν χρειάζονται πάνω από 400 είδη φυτικών ουσιών και ότι η ξηρασία, η απουσία των καμμένων ή ξυλευμένων, λόγω του πολύτιμου ξύλου τους, δένδρων, η έλλειψη φρούτων, που αποτελεί το 80 % της τροφής των ουραγκοτάγκων (λέξη η οποία στη μαλαισιανή γλώσσα σημαίνει άνθρωποι του δάσους), εμποδίζουν τη συνέχιση και την επιβίωση του είδους.

Έχοντας υπόψη ότι, ανά τον κόσμο, υπάρχουν σύλλογοι και ιδρύματα που έχουν τάξει ως σκοπό τους τη διατήρηση της σημαντικής αυτής ισορροπίας ανάμεσα στο δάσος και τον πληθυσμό του. Έχοντας υπόψη ότι μεταξύ των οργανώσεων αυτών, η Orangutan Foundation έχει διοργανώσει διεθνή διάσκεψη η οποία πρόκειται να πραγματοποιηθεί από τις 3 έως τις 6 Ιουλίου στο Kuching, την πρωτεύουσα του Sarawak, για να απευθύνει παγκόσμια έκκληση προκειμένου να σταματήσουν οι εκ προθέσεως πυρκαγιές στο Βόρνεο και το δάσος να αποδοθεί στον πληθυσμό του.

Μπορεί, κατόπιν όλων αυτών, η Επιτροπή να σκεφτεί κάποια μορφή συνεργασίας με την διοργανώτρια οργάνωση, προκειμένου η Ευρώπη να μην μείνει ξένη προς αυτή την τραγωδία, αλλά να συμμετάσχει και να συνεισφέρει στην προστασία της παγκόσμιας δασικής κληρονομιάς και του είδους των πρωτευόντων θηλαστικών που απειλείται με εξαφάνιση;

Απάντηση του κ.Marin εξ ονόματος της Επιτροπής

(10 Ιουλίου 1998)

Η Επιτροπή ενδιαφέρεται σε μεγάλο βαθμό για τις πυρκαγιές των δασών στην Νοτιοανατολική Ασία και τις συνέπειες τους για τους ανθρώπους και τα ζώα στην περιοχή. Μέσω των δασικών της προγραμμάτων τόσο στην Μαλαισία, όσο και στην Ινδονησία, η Επιτροπή χρηματοδοτεί διάφορα προγράμματα που έχουν σκοπό να εξασφαλίσουν την αειφόρο διαχείριση των φυσικών δασών και την πρόληψη των πυρκαγιών στα δάση.

Η Επιτροπή συνεχίζει επίσης το διάλογο σχετικά με τα είδη που απειλούνται με εξαφάνιση με μέλη του Συνδέσμου των Κρατών της Νοτιοανατολικής Ασίας (ΣΚΝΑΑ) στο πλαίσιο της δασικής επιτροπής Κοινότητας-ΣΚΝΑΑ.

Επιπλέον, η Επιτροπή χρηματοδοτεί τώρα προγράμματα βοήθειας έκτακτης ανάγκης για άτομα που έχουν πληγεί από τις πυρκαγιές και από τη ξηρασία στο Βόρνεο/Καλιμαντάν. Αυτή η χρηματοδότηση έκτακτης ανάγκης μπορεί, ωστόσο, να εφαρμοστεί μόνο για ανθρώπους.

Παρόλα αυτά, η Επιτροπή παραμένει ανοικτή για να ενισχύσει μη κυβερνητικούς οργανισμούς που εργάζονται για την προστασία ειδών της άγριας πανίδας που απειλούνται με εξαφάνιση και θα συνεχίσει επίσης τον διάλογό της με χώρες του ΣΚΝΑΑ σχετικά με το θέμα αυτό.
ΓΡΑΠΤΗ ΕΡΩΤΗΣΗ E-0318/98

υποβολή: Nikitas Kaklamanis (UPE) και Alexandros Alavanos (GUE/NGL) προς την Επιτροπή

(17 Φεβρουαρίου 1998)

Θέμα: Ενίσχυση των εφημερίδων των Κυκλάδων από την Επιτροπή

Από εκπροσώπους της Ένωσης Ιδιοκτητών του Κυκλαδικού Τύπου της Ελλάδος πληροφορήθηκα ότι η Ευρωπαϊκή Επιτροπή έχει εγκρίνει το 1997 ποσό 90 εκατ. δρχ. για ενίσχυση των εφημερίδων των Κυκλάδων.

Θα ήθελα να ερωτήσω:

1. Αν η πληροφορία είναι αληθής;

2. Αν ναι, έχουν διανεμηθεί τα χρήματα στους δικαιούχους;

3. Αν όχι, υπάρχει δυνατότητα μίας τέτοιας οικονομικής ενίσχυσης;

Απάντηση του κ.Oreja εξ ονόματος της Επιτροπής

(21 Απριλίου 1998)

Μετά από έλεγχο στο Γραφείο της στην Αθήνα και στην κεντρική της λογιστική υπηρεσία, η Επιτροπή πληροφορεί τα αξιότιμα μέλη του Κοινοβουλίου ότι δεν έχει χορηγηθεί ενίσχυση στις εφημερίδες των Κυκλάδων στα πλαίσια της πολιτικής της στον τομέα της πληροφόρησης.

Πράγματι, δεν προβλέπεται στο πλαίσιο αυτό η χορήγηση άμεσης ή έμμεσης ενίσχυσης στον Ευρωπαϊκό Τύπο.

Οι μοναδικές σχέσεις με τον Τύπο είναι:

- η αγορά χώρου για ενημερωτικά άρθρα σχετικά με τις πολιτικές της Ένωσης, τις περισσότερες φορές με τη μορφή "ειδικών καταχωρίσεων";

- η κατάρτιση δημοσιογράφων σε ευρωπαϊκά θέματα μέσω επισκέψεων και πρακτικών ασκήσεων. Οι πρακτικές ασκήσεις χρηματοδοτούνται από συμβάσεις-πλαίσια με τα Κέντρα Τύπου του Μάαστριχτ ή με την Ένωση Ευρωπαίων Δημοσιογράφων.
ΓΡΑΠΤΗ ΕΡΩΤΗΣΗ E-1629/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Εικοστή έκτη έκθεση πολιτικής ανταγωνισμού

Λαμβάνοντας υπόψη την εικοστή έκτη έκθεση πολιτικής ανταγωνισμού (1996) (SEC(97)628 τελικό, CES 1381/97), ζητείται από την Επιτροπή να εξασφαλίσει ότι δεν θα εκτιμάται η κυρίαρχη θέση στο πλαίσιο της Ευρωπαϊκής Ένωσης μόνο σε συνάρτηση με την εσωτερική αγορά όταν η αγορά αναφοράς είναι διεθνής.

Απάντηση του κ.Van Miert εξ ονόματος της Επιτροπής

(10 Ιουνίου 1998)

Η αξιολόγηση μιας δεσπόζουσας θέσης και των ενδεχόμενων επιπτώσεών της σε μία αγορά γίνεται βάσει μιας σχετικής αγοράς που ορίζεται βάσει κριτηρίων που αφορούν το υπό εξέταση προϊόν ή υπηρεσία (αγορά του σχετικού προϊόντος) και κριτηρίων γεωγραφικής φύσης (γεωγραφική αγορά). Η Επιτροπή δημοσίευσε το 1997 την ανακοίνωση όσον αφορά τον ορισμό της σχετικής αγοράς για τους σκοπούς του κοινοτικού δικαίου ανταγωνισμού(1) στην οποία αποσαφηνίζει τον τρόπο με τον οποίο προβαίνει στον προσδιορισμό της σχετικής αυτής αγοράς, η οποία αποτελεί ένα νομικό μέσο που επιτρέπει τη διεξαγωγή αναλύσεων της αγοράς και την εφαρμογή του δικαίου ανταγωνισμού.

Ως εκ τούτου, αν η αγορά αναφοράς είναι μία παγκόσμια αγορά, η αξιολόγηση της δεσπόζουσας θέσης θα γίνει στο επίπεδο αυτό. Αυτό συνέβη, για παράδειγμα, στην υπόθεση Boeing/Mac Donnell Douglas. Αντίθετα, αν η αγορά είναι πιο περιορισμένη και από τη διασταύρωση των κριτηρίων ανάλυσης προκύπτει ότι η αγορά παραμένει ευρωπαϊκή, όπως συμβαίνει στις περισσότερες περιπτώσεις, εθνική ή περιφερειακή, η Επιτροπή θα περιοριστεί σε μία ανάλυση της αγοράς αυτής.

(1) ΕΕ C 372, 9.12.1997.
ΓΡΑΠΤΗ ΕΡΩΤΗΣΗ E-1337/98

υποβολή: Glyn Ford (PSE) προς την Επιτροπή

(29 Απριλίου 1998)

Θέμα: Χρηματοδότηση των εγκαταστάσεων δοκιμών μικτού οξειδίου (πλουτωνίου και ουρανίου) ΜΟΧ

Σε συνέχεια της απάντησης στη Γραπτή Ερώτηση Ε-2891/97(1), θα μπορούσε η Επιτροπή να αναφέρει ποιό όργανο είναι υπεύθυνο για τον καθορισμό των προδιαγραφών που αφορούν τις δοκιμές στις εγκαταστάσεις δοκιμών για την αξιολόγηση των υλικών χαμηλής διασποράς (ΥΧΔ);

Απάντηση του κ.Παπουτσή εξ ονόματος της Επιτροπής

(23 Ιουνίου 1998)

Ο σχεδιασμός υλικών όπως τα ΥΧΔ ("υλικά χαμηλής διασποράς") πρέπει να λάβει έγκριση, που χορηγείται από τις σχετικές αρμόδιες αρχές. Εναπόκειται στις εν λόγω αρχές ασφαλείας να καθορίσουν τη μεθοδολογία προδιαγραφών των ΥΧΔ, ακολουθώντας τα κριτήρια τα οποία συνιστά ο Διεθνής Οργανισμός Ατομικής Ενέργειας (ΔΟΑΕ), ενδεχομένως, σε πειραματικές εγκαταστάσεις. Μία από αυτές θα μπορούσε να είναι το Κοινό Κέντρο Έρευνών (ΚΚΕρ).

(1) ΕΕ C 158, 25.5.1998, 17.
ΓΡΑΠΤΗ ΕΡΩΤΗΣΗ E-1726/98

υποβολή: Michael Hindley (PSE) προς την Επιτροπή

(5 Ιουνίου 1998)

Θέμα: Βοήθεια της ΕΕ προς το Καζακστάν

Θα μπορούσε η Επιτροπή να απαριθμήσει τα προγράμματα και τις μελέτες που ανέλήφθησαν μέσω του TACIS ή άλλων χρηματοδοτικών προγραμμάτων της ΕΕ στο Καζακστάν, αναφέροντας τους ενδεχόμενους συνεργάτες και τις χρησιμοποιούμενες θέσεις του προϋπολογισμού;

Απάντηση του κ.Van den Broek εξ ονόματος της Επιτροπής

(24 Ιουνίου 1998)

Η κοινοτική βοήθεια στο Καζακστάν παρέχεται κυρίως μέσω του προγράμματος ΤΑCIS. Στο πρόγραμμα αυτό περιλαμβάνεται ένα εθνικό πρόγραμμα δράσης καθώς και διακρατικά προγράμματα (Inogate-Traceca-Warmap) των οποίων το Καζακστάν είναι επίσης δικαιούχο.

Το περιεχόμενο του εθνικού προγράμματος δράσης που εφαρμόζεται προς το παρόν (1996-1997: 25 εκατ. ECU) διαβιβάζεται απευθείας στο Αξιότιμο Μέλος καθώς και στη γενική γραμματεία του Κοινοβουλίου. Το εθνικό πρόγραμμα δράσης για το 1998-1999 προβλέπεται ήδη στον κοινοτικό προϋπολογισμό του 1999 και οι σχετικές διαπραγματεύσεις θα αρχίσουν μετά το καλοκαίρι. Το Καζακστάν είναι επίσης δικαιούχο προγραμμάτων για τη "δημοκρατία" που χρηματοδοτούνται από το κεφάλαιο B-70 του κοινοτικού προϋπολογισμού.
ΓΡΑΠΤΗ ΕΡΩΤΗΣΗ E-1279/98

υποβολή: Daniela Raschhofer (NI) προς την Επιτροπή

(29 Απριλίου 1998)

Θέμα: Μελέτη για την ανεργία

Κατά την ομιλία του ενώπιον της Επιτροπής Οικονομικών και Νομισματικών Θεμάτων στις 26 Μαρτίου 1998, ο Πρόεδρος του ΕΝΙ Duisenberg παρέπεμψε σε μελέτες οι οποίες αποδεικνύουν ότι περίπου 80 % της επικρατούσας στην Ευρώπη ανεργίας είναι διαρθρωτικού χαρακτήρα. Δεν δόθηκαν όμως στοιχεία ή υποδείξεις σχετικά με τον τίτλο και την προέλευση των εν λόγω μελετών.

Διαθέτει η Επιτροπή τις εν λόγω μελέτες; Εάν ναι, ποιες είναι αυτές;

Ποιος ανέθεσε την εκπόνησή τους;

Σε ποια πορίσματα κατέληξαν οι εν λόγω μελέτες;

Σε ποια χρονική περίοδο αναφέρονται;

Σε ποιες περιοχές διεξήχθησαν έρευνες;

Γνωρίζει η Επιτροπή το αναφερθέν ποσοστό του 80 %;

Απάντηση του κ.Flynn εξ ονόματος της Επιτροπής

(22 Ιουνίου 1998)

Σύμφωνα με πληροφορίες του Ευρωπαϊκού Νομισματικού Ινστιτούτου, ο λόγος του προέδρου κ. Duisenberg (26 Μαρτίου 1998) τονίζει μόνον ότι υπάρχει σημαντική διαρθρωτική ανεργία στην Ευρώπη.

Η Επιτροπή δεν έχει υπόψη μελέτες που να εκτιμούν ότι το 80 % της ανεργίας στην Ευρώπη έχει διαρθρωτικό χαρακτήρα. Οι έννοιες της διαρθρωτικής ανεργίας που χρησιμοποιούνται στην ειδικευμένη βιβλιογραφία διαφέρουν κατά πολύ μεταξύ τους και ασφαλώς δεν είναι αναμφισβήτητες. Σύμφωνα με μελέτη που εξέδωσε η Επιτροπή (Ευρωπαϊκή Οικονομία, αριθ. 59 του 1995, αναλυτική μελέτη 3) η διαρθρωτική ανεργία στην Ευρώπη ανέρχεται σε ποσοστό λίγο μικρότερο από το 40 %. Η έννοια της διαρθρωτικής ανεργίας στη μελέτη αυτή, η οποία βασίζεται στην απουσία εργαζομένων με τα απαραίτητα προσόντα, αποστέλλεται απευθείας στην κα βουλευτή και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ P-1699/98

υποβολή: Esko Seppänen (GUE/NGL) προς την Επιτροπή

(19 Μαΐου 1998)

Θέμα: Προεδρία της ΕΕ και της ΔΕ

Σύμφωνα με απόφαση του Ευρωπαϊκού Συμβουλίου, η προεδρία της ΕΕ και της ΔΕ πρόκειται να συνδυασθεί.

Ποιοί διακανονισμοί έχουν προβλεφθεί για την περίοδο της φινλανδικής προεδρίας, δεδομένου ότι η Φινλανδία δεν αποτελεί μέλος της ΔΕ;

Απάντηση του κ.Van den Broek εξ ονόματος της Επιτροπής

(11 Ιουνίου 1998)

Παρά το γεγονός ότι η ερώτηση αυτή δεν την αφορά άμεσα, η Επιτροπή ενημερώνει το Αξιότιμο Μέλος με τα ακόλουθα.

Κατά τη συνεδρίασή τους στην Erfurt, στις 18 Νοεμβρίου 1997, οι υπουργοί της Δυτικοευρωπαϊκής Ένωσης (ΔΕ) ενέκριναν απόφαση του μόνιμου συμβουλίου σχετικά με την εναρμόνιση της διαδοχής της προεδρίας της ΔΕ και της Ευρωπαϊκής Ένωσης. Η απόφαση αυτή κοινοποιήθηκε στην Ευρωπαϊκή Ένωση και εξετάστηκε από το Συμβούλιο στις 19 Δεκεμβρίου 1997.

Βάσει της απόφασης αυτής, σε περίπτωση που η προεδρία της Ένωσης ασκείται από κάποιο κύριο συμβαλλόμενο μέρος της τροποποιημένης συνθήκης των Βρυξελλών, το εν λόγω μέρος θα ασκεί επίσης και την προεδρία της ΔΕ. Σε όλες τις άλλες περιπτώσεις, την προεδρία της ΔΕ θα ασκεί κάποιο κύριο συμβαλλόμενο μέρος της τροποποιημένης συνθήκης των Βρυξελλών σύμφωνα με την παρούσα σειρά προτεραιότητας που προβλέπεται για την άσκηση της προεδρίας της ΔΕ. Η νέα σειρά διαδοχής στην προεδρία θα αρχίσει να ισχύει από 1ης Ιανουαρίου 1999.

Δεδομένων των προαναφερομένων καθώς και του γεγονότος ότι η Φινλανδία δεν είναι πλήρες μέλος της ΔΕ, το Λουξεμβούργο θα ασκήσει την προεδρία του συμβουλίου της ΔΕ κατά την περίοδο που η Φινλανδία θα ασκεί την προεδρία του Συμβουλίου, από τον Ιούλιο 1999 έως το Δεκέμβριο 1999.